张耒
八盗
挟弓持矛八人者，暮出永宁循白马。
袁村饮酒呼主翁，主翁仓皇问以弓。
朝饭南山民献彘，主人赠刀其姓李。
道逢两夫捕鹰隼，胁之以威使从己。
晚投民居迫之馈，坐有三夫愿从事。
其徒新故十有三，驱使两夫前探伺。
谍知小水无徼巡，弯弓长呼苍市门。
传声市人恣诱胁，扰扰坐致几千人。
一盗登床坐而视，四盗执兵环以卫。
八夫露刃入民居，敛聚金珠致之帅。
搜罗抉剔凡八户，淫污妇女累其主。
烹羊致酒来纷纷，钱币满前随赐与。
一盗扬声集市人，我怜市人常苦贫。
居民积财尚余羡，恣尔攫取舍无嗔。
市人听令喜且舞，肩负囊担谁复数。
须臾散去闾里空，犬逝鸡逃无敢语。
八盗连谋诏其五，为我鸣金南取路。
人闻金声谓盗南，八盗西驰下山去。
长吏飞书呵有司，坐欲捕获如吾期。
洛阳大牓如匹帛，一百万钱赏能获。
一朝两卒扣吾门，自言有密人不闻。
我知小鼠群偷地，二盗今居洛之涘。
立呼吏兵给戈弩，期以朝擒夜驰去。
可怜鼠子不知逃，犹复持矛起相拒。
一士挥刀身首离，复取傍盗如携儿。
八夫获二亡其六，尽取党人付诸狱。